别李世美
作者：韋驤
朝代：宋

paragraphs: 御茶貢了文書閴，静一堂深生晝寂。
木蘭花謝葉成陰，霽日輝輝蕩輕碧。
主人爲我開芳筵，灧灔金樽泛春色。
舉杯相屬念我行，贈以長篇重圭璧。
聯官共職誠意鈞，踰歲光陰駒過隙。
自慚老鈍於事疏，每幸高才見禆益。
招攜地寶溢課輸，立遣訟筒平鬰抑。
隔州移粟賑疲甿，指日敺兵斬狂賊。
走章馳檄公事外，間有賡酬副清適。
搜羅絕景窮造化，鋪寫幽情露胸臆。
今朝飲别接殷勤，判袂分岐在朝夕。
萍蓬邂逅難期度，魚雁附託宜頻的。
願聆三節促歸軒，聊慰馳情想風格。